70 की स्पीड से भगाई स्कूल बस, मोड़ पर पलटी, 24 बच्चे और 3 टीचर घायल, 7 गंभीर

होशियारपुर. सेफ वाहन पॉलिसी की प्रशासन की दुहाई और स्कूलों के दिखावे व गैरजिम्मेदारी का एक और सनसनीखेज उदाहरण होशियारपुर में आज शुक्रवार को उस समय सामने आया जब लिटल फ्लावर स्कूल की बस तेज रफ्तार के कारण शहर में पलट गई। घटना के समय इस 28-सीटर बस में 32 बच्चे और टीचर सवार थे जिनमें से 24 बच्चे घायल हो गए। 7 बच्चे और तीन टीचर्स को गंभीर चोटें आई हैं। ड्राइवर और कंडक्टर भी जख्मी हुए हैं।

पुलिस ने ड्राइवर के खिलाफ धारा 279 (तेजरफ्तारी और लापरवाही), धारा 337 (अपनी व दूसरों का जीवन खतरे में डालना), धारा 338 (दूसरों को गंभीर रूप से घायल करना) व धारा 427 (नुकसान करना) में मामला दर्ज किया है।

ऊना रोड पर स्थित प्राईवेट स्कूल लिटल फ्लावर की बस नंबर पीबी 07 एएल 6954 शुक्रवार दोपहर बाद 3.30 बजे छुट्‌टी के बाद शिवाजी चौक से सिविल लाइन की ओर निकली। बस ने सबसे पहले चर्च चौक से पहले 25 कदम की दूरी पर सेकेंड क्लास की कैरल को उतारा। उसके बाद अवतार सिंह के दोनों बच्चों परमिंदर कौर (8वीं) और मनजिंदर सिंह (6वीं) को उतारा। चर्च चौक से ड्राइवर अपनी बस को इंडोर स्टेडियम तक, जो महज 202 मीटर का फासला है, 70 की स्पीड से उड़ाने लगा। आगे मोड़ आया तो बस काबू से बाहर हो गई और पलट गई। जिस जगह स्कूल बस पलटी, उस समय वहां आगे से कोई और वाहन नहीं आ रहा था अन्यथा हादसा बड़ा हो सकता था। शहर का रास्ता काफी ट्रैफिक वाला है।







जैसे ही स्कूल बस पलटी, महज 5 कदम की दूरी पर स्टेडियम के बाहर साइकिलों के पंक्चर लगाने वाला आवाज से चौंका। वह दौड़कर बस के पास पहुंचा और उसने जोर-जोर से चिल्ला कर मदद के लिए रास्ते से जा रहे लोगों को पुकारा। तीन-चार लोग स्टेडियम में भी थे, वे भी दौड़कर पहुंच गए। उन्होंने बस के शीशे तोड़े और बच्चों को बाहर निकालने का रास्ता बनाया। घटनास्थल पर मानवीय भावों की बाढ़-सी आ गई। जैसे-जैसे बच्चों को बस से निकाला गया, वैसे-वैसे ही वहां से गुजर रहे प्राइवेट वाहनों ने बिना देर किए उन्हें सिविल अस्पताल पहुंचाया। करणी सेना के लक्की ठाकुर भी वहां से गुजर रहे थे तो उन्होंने भी एक मैडम और दो बच्चों को अपनी कार में बिठाकर अस्पताल पहुंचाया।



हम शोर मचा रहे थे, अंकल बस बहुत तेज है धीरे चलाओ



इस स्कूल बस में पिपलांवाला के रहने वाले गुरजीत सिंह के परिवार के 9 बच्चे सवार थे। गुरजीत सिंह को जब पता चला कि पलट गई है तो वह तुरंत मौके पर पहुंचे। उनकी बेटी गुरजीत कौर, जो 9वीं क्लास में पढ़ती है, ने बताया कि बस के ड्राइवर अंकल बस बहुत तेज चला रहे थे। हमने पहले भी घर पर बताया था कि ड्राइवर अंकल बस बहुत तेज चलाते हैं। गुरजीत की बहन इंद्रजीत कौर, गुरलीन कौर, इंद्रजीत सिंह, जसकरण सिंह, मनवीर सिंह, प्रभलीन कौर, अवनीत, प्रभजोत ने बताया कि हम बस में शोर मचा रहे थे कि बस बहुत तेज है, धीरे चलाओ, इसीबीच न जाने क्या हुआ कि एकदम हमारी आंखों के आगे अंधेरा छा गया और बस में चीख-पुकार मच गई। हम नीचे दब गए और छोटे-छोटे बच्चे रोने-कराहने लगे। बस में 'हमें बचाओ...हमें बचाओ' की गुहार सुनाई दे रही थी।



स्कूलों ने किया था दावा- वाहन पूरी तरह सेफ



लिटल फ्लावर की इस बस में स्पीड गवर्नर नहीं था। बस के टायर भी रि-सोल थे। अभी 18 फरवरी को प्रशासन ने सुप्रीम कोर्ट के आदेश के मद्देनजर सभी प्राईवेट स्कूलों के वाहनों के कागजात मंगवाए थे और सभी स्कूलों ने दावा किया था कि उनके वाहन पूरी तरह सेफ हैं। इस स्कूल का यह दावा कितना सच्चा था, सेफ वाहन पालिसी लागू करवाने के जिम्मेदार प्रशासन शायद इसका जवाब न हो।



स्कूल प्रबंधकों ने कहा- ड्राइवर का कोई कसूर नहीं



मौके पर पहुंचे स्कूल के मालिक पीएस गिल और प्रिं. जसवीर कौर गिल ने दावा किया कि बस में सिर्फ 16 बच्चे थे। वे लगातार कह रहे थे कि इसमें उनके ड्राइवर का कोई कसूर नहीं है।

ड्राइवर ने कहा- ब्रेक फेल हो गई



उधर, अस्पताल में दाखिल बस ड्राइवर और कंडक्टर पवन कुमार ने दावा किया कि बस की ब्रेक फेल हो गई थी, अगर वह बस स्टेडियम की दीवार से टकराता तो कई जानें जा सकती थीं। उसने दुर्घटना टालने की काफी कोशिश की थी।